Давлат активларини бошқариш Агентлиги томонидан Вазирлар Маҳкамасининг қарори лойиҳаси тайёрланган бўлиб, ушбу ҳужжат билан бузилиши лозим бўлган иморатларни баҳолаш тартиби тасдиқланади. Мақсад бузилаётган иморатлар мулкдорларига етказилган зарарни қоплаш миқдорини янги тартибда аниқлашга қаратилган.\nЛойиҳада “иморатлар” деб тилга олинган атама остида ер участкасида жойлашган турар ва нотурар жой бинолари, дала ҳовлилар, кўп қаватли уйлардаги хонадонлар, ер участкаларига нисбатан мулкий ҳуқуқлар, экинлар, қишлоқ хўжалиги объектлари тушунилиши аниқ этиб белгиланган. Ушбу қарор лойиҳаси жамоатчилик томонидан ҳам кенг муҳокама қилиниши учун интернет саҳифаларига жойлаштирилди. Ижтимоий тармоқ иштирокчилари томонидан мазкур қарор лойиҳаси юзасидан жуда кўп конструктив фикрлар, турли эътироз ва таклифлар билдирилган.\nУларга Олег Заманов, Игорь Цой, “Ташкент–СНОС” гуруҳи аъзолари ва бошқа кўплаб ижтимоий тармоқ фойдаланувчиларини мисол қилиб келтириш мумкин.\nФурсатдан фойдаланиб, уларга қарор лойиҳасининг муҳокамасида бефарқ эмасликлари ва ўзларининг фуқаролик нуқтаи назаридан билдирган фикрлари учун миннатдорлик изҳор этамиз.\nШу ўринда Агентлик, баҳолаш билан боғлиқ бўлган ҳужжатнинг охирига етказишда барча шахслардан фаол иштирок этишларини сўраб қолади. Сиз томондан тақдим этилган барча фикр мулоҳазалар мазкур қарорнинг бекаму кўст қабул қилинишига ёрдам беради.\nҚарор лойихаси : https://regulation.gov.uz/uz/document/6010


Расман. Паркер WBO чемпионлик камарини Фьюридан ҳимоя қилади / Olamsport.com\n09 мар 11:10\nРасман. Паркер WBO чемпионлик камарини Фьюридан ҳимоя қилади\nТеглар : БоксПаркерХьюи\nПрофессионал бокснинг супероғир вазн тоифасида WBO йўналиши чемпиони Жозеф Паркер (22-0, 18 KO) ўз камарини британиялик Хьюи Фьюри (20-0, 10 KO)дан ҳимоя қилиши расман тасдиқланди.\nБу маълумотни Duco Events промоутерлик компанияси расмийлари тасдиқлашди. Жозеф Паркер айнан ушбу компания номидан ўз жангларини ўтказиб келяпти. Чемпионлик жанги 6 май куни Паркернинг ватани - Янги Зеландиянинг Окленд шаҳрида бўлиб ўтади.\nҲар иккала боксчи ҳам фаолиятлари давомида ҳали мағлубиятга учрашмаган. Хатто дуранг натижа ҳам қайд этишмаган. Шу боисдан, ушбу чемпионлик жангига бўлган қизиқиш жуда ҳам юқори.\nТаъкидлаш жоиз, Duco Events промоутерлик компанияси жанг ҳуқуқи учун ўтказилган очиқ савдода 3 миллион доллар таклиф қилганди. Британиялик промоутер Фрэнк Уорреннинг таклифи эса 2,8 миллион долларни ташкил қилганди. Паркер 3 млн. долларнинг 60 фоизига эга бўлади.


Бош саҳифа Жаҳон насри онлайн антологияси Генри Слизар (1927-2002; АҚШ)\nРубрика: Генри Слизар (1927-2002; АҚШ)\nГенри Слизар (Henry Slesar) номи билан танилган бу фантаст ва детектив ёзувчининг асл фамилияси – Шлоссер (Schlosser) бўлиб, у Нью-Йоркка Россиядан кўчиб борган немислар оиласида 1927 йилнинг 12 июнида туғилган.\nАдибнинг тахаллусида ҳам бунга ишора бор – уни «Слесарь» тарзидаям ўқиш мумкин. 2002 йил 2 апрелда Нью-Йоркда оламдан ўтган.\nГенри Слизар асосан криминал сюжетлар муаллифи сифатида шуҳрат қозонган. О.Лесли (O.H.Leslie), Слей Харсон (Sley Harson) каби тахаллуслар билан 6 та романи, 500 дан ошиқ ҳикояси, 55 та радиопьесаси эълон қилинган. Слизар, шунингдек, 100 дан зиёд кино ва телефильмлар учун сценарийлар ёзган.\nГенри Слизарнинг илмий фантастика йўналишидаги ҳикоялари айниқса эътиборга молик. Унинг уч юздан ортиқ ҳикоялари шу йўналишдаги журналларда чоп этилган. Адибнинг асарлари болгар, венгер, мўғул, немис, поляк, француз, чех, япон, рус ва бошқа тилларга таржима қилиб келинмоқда.\nЖорданлар хонадонида то уларнинг ўғли Дики ўн икки ёшга тўладиган кунга қадар имтиҳон ҳақда оғиз очишмаганди. Айнан унинг туғилган кунида миссис Жордан илк бора ўғли ёнида имтиҳон ҳақида сўз бошлади, унинг товушидаги хавотир оҳанги эса оила бошлиғининг жаҳлини чиқарди.– Буни давоми…


Асал байрамига марҳамат!\nАсаларичилик тармоғини янада ривожлантириш мақсадида Ўзбекистон асаларичилари уюшмаси ва «Алоқабанк» акциядорлик-тижорат банки ҳамкорлигида 2019 йил 1-10 декабрь кунлари Тошкент шаҳрида Асал байрами ва асал маҳсулотлари кўргазма-ярмаркаси ташкил этилмоқда.\nЯрмаркада тоғ асали, уяли асал ва 200 дан ортиқ бошқа турдаги асал маҳсулотлари намойиш этилади.\nШунингдек ярмарка давомида профессионал асаларичилардан соҳа сир-асрорлари ҳамда асалнинг шифобахш хусусиятлари ҳақида маълумотга эга бўлиш имконияти яратилади.\nЯрмарка «Узкургазмасавдо» марказида (Тошкент шаҳри, Беруний кучаси 41-уй) бўлиб ўтади.


Дунёдаги энг кучли серияли пикап сайёрадаги энг тезкор Mustang’га қарши (видео) - Zamin.uz\n22:13 / 11.02.2021\nДунёдаги энг кучли серияли пикап сайёрадаги энг тезкор Mustang’га қарши (видео)\nYouTube’даги The Fast Lane Truck каналида бир қарашда ўзаро рақобат борасида унчалик мос келмайдиган автомобилларнинг пойгаси тасвирланган видео пайдо бўлди. Чорак мил масофага уюштирилган пойгада Dodge Ram 1500 TRX ва Ford Shelby GT500 ўзаро рақобатлашди, деб хабар беради Motor. Иккита пойга натижасига кўра, энг кучли серияли пикап рақибини ортда қолдирди.\nFord Mustang Shelby GT500 770 от кучи ва 847 Нм айланувчи моментни тақдим этишга қодир 5,2 литрли V8 алюминий мотори билан жиҳозланган. Агрегат етти поғонали «робот» узатмалар қутиси ва иккита тепки ёрдамида бошқарилади. Энг тезкор серияли Mustang соатига 100 километр тезликка 3,5 сонияда эришади. Шу билан бирга, чорак милни ташкил этган пойга масофасини орқа узатмали спорткар 11 сонияда босиб ўтган.\nТўлиқ узатмали Dodge Ram 1500 TRX капоти остида 6,2 литрли V8 HEMI компрессори ўрин олган. Motor 712 от кучи ва 881 Нм айланувчи моментни тақдим этишга қодир. Агрегат саккиз поғонали автомат узатмалар қутиси ёрдамида бошқарилади. Энг тезкор пикап соатига 100 километр тезликка 4,5 сонияда эришади. Максимал тезлиги — 190 км/соат.\nБиринчи пойгада Shelby GT500 стартда бироз ушланиб қолиши оқибатида Ram 1500 TRX финишга биринчи бўлиб етиб келган. Иккинчи уринишдан олдин Mustang лонч-назоратни фаоллаштирган — бироқ бу ҳам ёрдам бермаган. Оғир пикап пойга аввалидан ўзиб кетган ва финишга спорткардан тахминан ярим корпусга олдинроқ етиб келган. “Замин” янгиликларини “Facebook”да кузатиб боринг\n17-01-2021, 13:50, Авто\n4-11-2020, 17:30, Авто\n5-07-2020, 11:15, Авто\n24-06-2020, 15:00, Авто\n9-06-2020, 00:45, Авто


Душман оёғи остида депсиниб ётган Ватан… « O'zbekiston ERK Demokratik Partiyasi\nДушман оёғи остида депсиниб ётган Ватан…\n15 January 2016 - 15:02\nТУРКИСТОН ҚАЙҒУСИ – 5\nТарих ҳижратнинг 536 йили қорахитой хони Гурхон билан султон Санжар Биноканд (Сирдарёнинг ўнг қирғоғида Оҳангарон сувининг қуйилиш жойида бўлган ўрта аср шаҳри. Кейинги номи Шоҳруҳия бўлган) яқинида тўқнашиб, султон Санжар қаттиқ енгилмиш эди. Бу урушда Санжар аскаридан 30 минг киши қурбон бўлмишдир. Шу билан бутун Мовароуннаҳр Санжар қўлидан чиқиб, 71 йил қорахитой Гурхон қўлида қолади. Сўнгра хоразмлик султон Муҳаммад Гурхон аскарини Бухоро, Самарқанд, Фарғонадан ҳайдаб чиқаради. Тароз Таласда (ҳозирги Жамбул) бўлган урушда Гурхон тарафдорлари қаттиқ енгилиб, бош қўмондони Тоянгу асир олинмишдир. Буни англагач, Гурхон Олмалиғ (ҳозирги Ғулжа шаҳри), Бешболиғ туркларидан ўз қўмондасида кучлик қўшин тузиб, кетган ерларни қайтариб олиш учун йўлга чиқади. Тароз ғалабасидан сўнгра султон Муҳаммад Тоянгу бошлиқ бутун асирларни олиб Хоразмга қайтмиш эди. Гурхон бу хабарни эшитиши билан бутун борлиқ аскарини унга қарши келтириб, яна Биноканд яқинида икки ҳукмдор қўмондонлиғи остидаги турк аскарлари энг қаттиқ жанг қиладилар. Бу урушда Гурхон тарафдорлари очиқ енгилган бўлмасалар ҳам, унинг аскарлари орқага чекинишга мажбур бўладилар; чунки бу орада Олтойдаги Найман туркларидан Тоянгухон ўғли Кушлукхон Гурхонга қарши орқа томондан ҳужум бошлаб, Олмалиғни олиб, Болосоғунга келаётган хабари онгланмиш эди. Бу чекинишда хоразмийлар орқадан тақамиш (таъқиб қилиш, изма-из қувмоқ) бериб, Тарозга етгунча қувғин қиладилар. Бу ерда ҳам Гурхон тўхтаб қаршилик кўрсатмагач, бу чекиниш уруш алдови бўлмасин деб, султон Муҳаммад шу ерда тўхталиб қолади.\nГурхон шу юрганича юриб Болосоғунга келмишдир. Қараса, қалъа қапқоқлари унинг юзига ёпилмиш эди, чунки бу ердаги ўғуз мусулмонлари Хоразмшоҳнинг Гурхон устидан ғалаба қозонганлигини онглашиб, унинг томонидан қўйилган шаҳар босқоқларини (ҳокимларини) ўзига қарашли кишилари билан қолдирмай ўлдиришиб, Султон аскарининг келишини кутишмоқда эдилар. Лекин уларнинг Гурхон ортидан ета келиб, душманга энг сўнгги зарбани бергудек кучлари йўқ эди. Шунинг учун ёрдамсиз қолган Болосоғун муcулмонларини, кўчманчи турк улусларининг ҳар туридан тўпланган қўшин билан келган Гурхон қаттиқ қамал остига олади. Қурол-жабдуқлари тўлиқ, уруш устидан қайтган, қизиққон, ўлжаларига етолмаган, қўллари қуруқ, оз бўлганда юз минг чамалик аскар қаршисида у замон шароитига кўра бир шаҳар халқи қандай чидаб тура олсин?\nҚамалдан ўн олти кун ўтгандан сўнгра, оч бўридек очиққан кўп аскар куч билан кириб шаҳарни оладилар. Ўлжа асирлардан бошқа бу урушда мусулмонлардан 70 минг киши ўлдирилмиш эди. Шу билан Ўғузхондан қолган эски маданиятдан намуна бўлган, ўтроқ ўғуз туркларининг маркази саналган қутлуғ Болосоғун шаҳри ҳаёт оламидан кўз юммишдир. Чингиз даврига келгунча, Туркистон халқи ичида бундай қирғин бўлиб, кўп қон тўкилмаган эди. Бу шаҳар ҳозирги вақтгача (1966 йил) ўзининг ўтмишдаги шонлик шарафининг таниқли белгилари бўлган Оқпешин, Тўрткўл, Бурона ҳаробаларини қолдирмишдир. Бу ерда. ноҳақ тўкилган қонлар эгалари Бурона минораси орқали ҳануз шаҳодат бармоғини кўтариб, ўзларининг исломиятларини сўнгғиларига билдириб турадилар.\nБутун турк улусининг энг эски маданиятли адабий тили ҳисобланган «Қутадғу билик» (Қут отлиқ билим) китобини ёзган Юсуф Хос Ҳожиб шу Болосоғунлик эди. Ислом оламида шуҳрат қозонган машҳур луғат китоби «Сихох Жавҳари»ни арабчадан форсчага таржима қилгувчи Жамол Қарший ҳам шу Болосоғунлиқдир. «Тарихи Рашидий»нинг эгаси Мирзо Муҳаммад Ҳайдар кўрагон, бир вақтлар Болосоғунда юзлаб китоб тасниф қилгувчилар бўлганлигини шу тарих китобида ёзмишдир.\n1908 йили Болосоғун ҳаробатидан ўн беш чақиримча шимолда, ҳозирги Тўқмоқ шаҳрида бир қабр тош топилган эди. Ундаги арабча хатни ёшлигимда ўзим ўқиб чиқарган эдим. Орадан 60 йиллик узоқ вақт ўтган бўлса ҳам, мазмуни ёдимда қолмишдир. Шу қабр эгаси ўз замонасида энг улуғ олимлардан бўлиб, бир неча китоблар тасниф қилганлиги, ёши ўттизга етмай туриб, 500-ҳижрийда шаҳид бўлганлиги маълум бўлади. Бу тошдаги бутун хатларни ёзиб олишга қизиққан бўлсам ҳам, унга улгуролмай қолдим, чунки у тош Тўқмоқдаги тунгон бойларидан бўлган Маҳаммаджон Писангўй уйида сақланур эди. Одат бўйича, мусулмонларнинг байрам кунлари уларни табриклаш учун руслардан бир неча шаҳар бошлиқлари келмиш эканлар. Киши кўнглига қизиқарлик, кўриниши ҳайкал мисоллиқ бўлиб, уйнинг токчасида турган бу тошга уларнинг оч кўзлари тушгач: «У нима?» деб сўрайдилар. Маълумот топгандан сўнгра: «Буни биз оқ подшоҳнинг музейига юборамиз», деб олиб чиқиб кетган эканлар. Шундай қилиб, бошқа нарсаларимиздан ажралганимиздай, бундан ҳам ажраб қолганмиз. Йўқ эса, тошнинг бош оёғигача бўш ўрин қолдирмай, анчагина тарихий сўзлар ёзилмиш эди.\nҲар ҳолда, боши Иссиқкўл, оёғи Мерки, етти-саккиз кунлик йўл бўйлаб туташган ҳаробалар, узун йиллардан бери булардан чиқаётган эскилик тарихий асарлар, ўз даврида бу ерлар маданий ўтроқ ўғуз туркларининг ободон шаҳарлари бўлганлигини исботлайди. 1960 йилларгача совет ҳукуматининг эскилик изловчи қазувчилари кўп нарсалар топган, жумладан, Оқпешин ҳаробасидан бир хум тўла китоб, яна Бурона атрофида бир қудуқ ичидан исломдан илгари энг эски туркий хати билан ёзилган бир китоб ва ҳам бир неча тарихий асарлар топганларини шу ерлик кўрган кишилар бизга сўзладилар.\n1965 йили Тўқмоққа борганимда ўтганларни эскариб руҳига дуо қилиш учун Болосоғун ҳаробасига чиқдим. Ерлик кишиларнинг айтишларича, шу йили колхозчилар ер ҳайдаб юрганларида бир хум олтин топмиш эканлар, ўзаро келишолмасдан, барини ҳукумат олиб ўзлари қуруқ қолибдилар. Яна, Тўқмоқ бозорининг қаршисида, Чуй сувининг у томони Шўртепада, Гурхон қорахитойдан қолган бир сапил (тупроқ қўргон, қалъа) бордир. Иккинчиси, бундан кун ботиш тарафига қирқ чақиримча тубанроқ, чўнглиги (катталиги) унга неча баробар келгудек яна бир сапил бўлиб, ўз вақтида шаҳар қўрғони эканлиги очиқ кўриниб туради. Манимча, босқинчи Гурхондан қолган ерлик асарлардан Эдиқут ўлкасида шу икки сапил ҳаробаларидан бошқа бирор нарса қолганлиги маълум эмас. Бироқ ўзлари билмасалар ҳам, шу кунга давр халқ оғзида икки оғиз хитой сўзи бириси домла, иккинчиси шийпонг сақланиб қолмишдир. Аввалгиси чўнг мулла, кейингиси зиёфат уйи демакдир.\nШу кунларда бу ўлканинг жанубий томонида қирғиз, шимолий томонида қозоқ турклари яшайдилар. «Тарих ал-Комил»да қирғиз турклари арабча тағарғар аталмишдир. Бу китобнинг айтишича, исломдан тахминан бир икки юз йилгина кейин шимолдаги мўғул ва бурят каби кучлик турк уруғларининг чопулларига (ҳужумларига) чидаёлмай қирғизлар жануб томонга чекиниб, Эдиқут ўлкаси Болосоғун тоғларига тарқалмиш эдилар. Сўнгги кунларда уларнинг уруғлари ўсиб, сонлари кўпайгач, кўчманчилик одати қўзғалиб, шимолдан қувғин еб келганлари эсидан чиқиб, ўтроқ ва замонасига кўра маданий ҳисобланган ўғуз турклари устига кўз очирмай чопул қилгали турдилар. Кучлик қуролга эга бўлмаган шаҳар халқи уруш майдонларида ҳар вақт дала кўчманчиларидан енгилишлари одат ҳукмини олмишдур. Бунинг сабаблари ҳар кимга тушунарлик бўлганликдан, ёзиб ўтиришни лойиқ кўрмадим.\nШунинг учун Болосоғун халқи ўзларини қирғизлардан мудофаа қилолмай янгидан отоғи эл ичида тарқалаётган Олмалиғдаги қорахитой Гурхонга тобун (фуқароси, тобе) бўлишиб, уни чақиришга мажбур бўлдилар. Хитой халқидан адолат узулмайди деган халқ оғзидаги ёлғон довруққа алданишган Болосоғун халқи бўридан қочиб, қассобга йўлиққан қўй каби бўлмиш эдилар. Чунки қирғизлар қандай бўлса ҳам ўз қариндошлари эди, булар билан яраш чораларини излашнинг ўрнига, бошқа бир ёт миллатни чақиришлари ўз Ватанларига хиёнат қилмоқ демакдир. Бундай янглиш сиёсатлар натижасида ўз ҳокимиятларидан ажраб, қуллик занжирига гирифтор бўлган халқлар тарихда кўплаб учрайди.\nМўғулча Моқул болиғ аталган Болосоғун шаҳри тўғрилик бу кунгача мен кўрган тарихларнинг ҳеч бирида бирор оғиз сўз бўлса ҳам учратолмадим. Турк бешиги аталган бу ўлка уйғур ўғуз элини ўз қучоғида саклаб бутун дунёга танитган эди. Шундай қутлуғ она Ватанимизни, жаҳолат орқали ўз болалари ётларга бостириб, унинг шонлик шарафини эсларидан бутунлай чиқарган эдилар. Юзларча эмас, мингларча йил ўтган сўнггида бўлса ҳам, мен унинг энг кенжа ўғлони бўлганлигимдан, ўз улуси томонидан бутунлай унутилган онамизни эскардим. Узундан бери кўнглимда йиғилиб ётган бу ҳақдаги тарихий сўзларимни, кўп йиллар давомида тўплаган маълумотларимни келажак бўғинларимизга билдириш учун, бу ўринда ёздим ва шеърият сўзларимга шиор қилиб Соғунийни танладим. Қобуси (пайти, фурсати, ўрни, вақти) келар экан, ёт душманлар оёғи остида депсалиб ётган она Ватанларини эскарсинлар!\nШундай қилиб, Болосоғун воқеасидан сўнгра, Гурхон ўзи ҳам кўп яшаёлмади. Давлатни сақлаш учун ўз душмани Кушлукхонга қизини бериб, уни куёв қилган бўлса ҳам, яна мақсадига етолмади. Унинг пойтахти Олмалиғ ўлкасини атрофи билан Кушлукхон эли Найман турклари бузиб, ёриб, ўлдириб, чопиб, ер билан бир текис чолдевор қилдилар. Сўнгра Кушлукхон аскари билан Уйғуристонга ўтиб, Ёркент, Хўтангача ҳукмини ўрнатган бўлса ҳам, сўнгги кунлари Чингизхон юришига тўғри келганлиқдан унинг амри буйруғи билан ўлдирилиб, давлати шу билан тугамиш эди.\nЯна ўз сўзимизга келайлик. Тўқмоқдан чиққач, тўғри шарққа қараб Чимқўрғон, Буролсой, Елариқ, Тойғоқ, Майдонтол, Қувоқи орқали юриб Қорағов Қўчқорга тушдик. Бу ердан юрганимизча орада бир неча қўнолғулар (сафарда ётиб ёки дам олиб ўтадиган жойлар) босиб, Дўлан довонидан ошиб, Норин суви бўйидаги Норин шаҳрига кириб бордик. Бу эса тўрт томони улуғ тоғлар билан ўралган бир элдир.


Кўпхотинлик – ислом ҳукмларидан бири\nBy Муҳаммад Ҳабибуллоҳ on 03/06/2016 БАХТЛИ ОИЛА МАҚОЛАЛАР\nАллоҳ таоло бизга шариатни жорий қилар экан, унга бўйсуниш мажбурий эканини ҳам маълум қилди. Ўзини мўмин-мусулмонман деган киши Аллоҳ таолонинг ҳукмларини қабул қилмаслиги мумкин эмас. Зеро, ислом сўзининг асл маъноси таслим бўлиш демакдир. Аллоҳ таоло шундай деб марҳамат қилади: “Агар Аллоҳ ва Расули бир ишни ҳукм қилса, ҳеч бир мўмин ёки мўмина (Аллоҳнинг ҳукмини қўйиб), ўз хоҳиш ва истакларини танлаши мумкин эмас. Ким Аллоҳ ва Расулига осий бўлса у қаттиқ адашибди” (Аҳзоб: 36). Бошқа бир оятда Парвардигоримиз шундай дейди: “Йўқ, Раббингизга қасамки, улар ўз ўрталаридаги келишмовчиликларда сизни ҳакам қилиб, сўнг сизнинг ҳукмингиздан қалблари таскин топиб, унга тўлиқ бўйсунмагунларича мўмин бўлмайдилар” (Нисо: 65). Демак, ўзини мўмин-мусулмонман, деб даъво қилган киши Аллоҳ таолонинг ҳукмига рози бўлмаслиги асло ва асло мумкин эмас.\nШариатимизда рухсат берилган ишлардан бири кўпхотинлик. Бу мақоламизда шу масалага оид баъзи ҳукмларни ёритиб ўтишга ҳаракат қиламиз. Аллоҳ таоло Нисо сурасида шундай дейди: “Ўзингизга ёққан аёллардан икки, уч ёки тўрттасига уйланаверинглар…” (Нисо: 3). Кўпхотинлик ҳақида сўз очилар экан, эркакларнинг юзида нур балқиб, аёллар эса хомуш бўлишади. Негаки, эркакларимиз кўпхотинликни маишат, аёлларимиз эса адолатсизлик деб билишади. Келинг, бу масалага оид ҳукмларга бир назар солайлик. Шунда шариатимиз кўпхотинликка рухсат берииши қанчалар тўғри эканига гувоҳ бўламиз.\nЭркакларга тегишли ҳукмлар\nАллоҳ таоло кўпхотинликка рухсат бериши билан бирга хотинлар ўртасида адолат қилишга буюрди. Адолат қилиш қўлидан келмайдиган эркаклар бу ишга қўл урмасликлари керак. Юқоридаги оятнинг давомида Раббимиз шундай деб марҳамат қилади: “Агар адолат қила олмасликдан қўрқсангиз, унда битта аёл ёки қўл остингиздаги чўриларингиз билан кифояланингиз. Мана шу иш жабру зулмга ўтиб кетмаслигингиз учун энг тўғри йўлдир” (Нисо: 3). Хотинлари ўртасида адолат қилмаган эркак қиёматда қай кўйга тушиши ҳақида Расулуллоҳ соллаллоҳу алайҳи ва саллам шундай деганлар: “Кимнинг икки хотини бўлиб, бирига мойил бўлиб кетса қиёмат кунида танасининг ярми оғиб кетган ҳолатда келади” (Абу Довуд: 2133). Тўғри, инсон бир неча аёлни бир хил сева олмайди, қалбига ҳукмронлик қила олмайди, қалбига кимни қанчалик севишга буйруқ бера олмайди. Шунинг учун Аллоҳ таоло айтади: “Ҳар қанча ҳаракат қилсангиз ҳам, аёллар ўртасида (уларни севишда) адолат қила олмайсизлар. Шундай экан (кўнглингиз тусаганига) бутунлай мойил бўлиб, кўнглингиз тусамаганини аросатда қилиб қўйманглар” (Нисо: 129). Кўпхотинли эркак хотинлари ўртасида қуйидаги ишларда адолат қилиши фарз:\nБирга тунаш: Расулуллоҳ соллаллоҳу алайҳи ва саллам хотинлари ўртасида навбат қилиб қўйган, кимнинг навбати бўлса, ўшанинг уйида тунар эдилар. Афсуски, бугунга келиб хотинидан қўрқадиган “эркак”лар иккинчи хотинини биринчисига билдирмай олгани учун бу масалада адолат қила олмайдилар. Бу нарсага иккинчи аёли чин кўнгилдан рози бўлса зарари йўқ. Саҳиҳ ҳадисларда келишича, Савда онамиз ҳам ўз навбатларини Ойша онамизга берганлар. Бироқ иккинчи аёлнинг рози бўлишдан бошқа чораси йўқ эканини била туриб, унга: “Агар хоҳласанг шу, хоҳламасанг мен сен билан яшай олмайман” – деб, уни бунга мажбуран кўндириш бир ожизага зулм қилишдан бошқа нарса эмас. Шуни ҳам таъкидлаб ўтиш лозимки, бирга тунашда адолат қилиш учун эр-хотин ўртасидаги жинсий яқинликда ҳам адолат қилиш шарт эмас. Чунки бу инсон тоқатидан ташқари иш саналади. Агар қўлидан келса шу масалаларда ҳам адолат қилгани афзал, албатта. Бироқ жинсий яқинлик қилишда адолат шарт эмас экан, дея хотинларнинг бирига яқинлик қилмай қўйиш ҳам зулмдир. Ҳатто яқинлик қилганда хотинининг изнисиз боладан сақланиш ҳам мумкин эмас. Чунки бола кўришга хотиннинг ҳам ҳаққи бор. Унинг изнисиз уни бу ҳақдан маҳрум қилиш мумкин эмас.\nЕдириб-ичириш ва кийинтириш ёки аёлнинг моддий эҳтиёжларини қондириш: эркак киши барча хотинларини моддий эҳтиёжларини қондириши унинг зиммасидаги бурчдир. Бу масалада ҳам хотинлар ўртасида адолат қилиш вожиб саналади. Хотинларнинг бири бой, бири камбағал бўлишининг бу масалага ҳеч қандай алоқаси йўқ. Кийим-кечакда адолат қилиш учун бир хотинига нима сотиб олса, иккинчисига ҳам худди шуни олиб бериши шарт эмас, балки адолат ҳар иккаласини етарли даражада кийим-кечак билан таъминлашидир ва ҳоказо…\nТурар жой билан таъминлаш: эркак хотинлари ўртасида уй-жой масаласида ҳам адолат қилиши вожиб. Бироқ бу масалада адолат қилиш учун иккаласига ҳам бир хил уй қилиб бериши шарт эмас. Бир хотини эркакнинг ота-онаси билан яшайдиган бўлса унга каттароқ уй, ёлғиз ўзи яшайдиган бўлса, унга кичикроқ уй қилиб бериши айнан адолатдир. Хотинларнинг бири эрнинг шахсий уйида, қолганлари эса ижарага олинган уйда туриши ҳам адолатсизликка кирмайди. Бу масаладаги асосий нарса шуки, ҳар бир хотинни яшашига кифоя қиладиган даражада уй-жой билан таъминлаш шарт.\nСалафи солиҳлар адолатидан намуналар\nЖобир ибн Зайд роҳимаҳуллоҳ шундай дейди: “Менинг икки хотиним бор эди. Мен ҳатто бўсада ҳам улар ўртасида адолат қилардим” (“Мусаннафи Ибн Аби Шайба”, 17544-асар).\nМуоз розияллоҳу анҳунинг икки хотини бор бўлиб, бирининг навбатида иккинчисининг уйида таҳорат қилишни ҳам ёмон кўрарди (“Мусаннафи Ибн Аби Шайба”, 17542-асар).\nМужоҳид роҳимаҳуллоҳ айтадилар: “Саҳобалар хотинлари ўртасида ҳатто атир ишлатишда ҳам адолат қилардилар; бириникига атир сепиб борсалар, иккинчисига ҳам шундай қилишар эди” (“Мусаннафи Ибн Аби Шайба”, 17545-асар).\nАёлларга тегишли ҳукмлар\nЭри бошқа хотинга уйланганини билиб қолган аёл эридан уни талоқ қилишини талаб қилиши ҳаромдир. Бу ҳақда Расулуллоҳ соллаллоҳу алайҳи ва саллам шундай деганлар: “Аёл киши якка хотин бўлиш ниятида эридан ўз синглиси (яъни кундоши)нинг талоғини талаб қилиши ҳалол бўлмайди” (Бухорий: 5152 ва Муслим: 1408 ривояти).\nАёл киши никоҳ вақтида эрига биринчи хотинини талоқ қилишини шарт қилиши ҳаром бўлиши билан бир қаторда, фосид шарт саналгани учун инобатга олинмайди.\nКўпхотинлик ҳақида сўз очилганда эти жимирлаб кетадиган опа-сингилларимизга Аллоҳ таолонинг қуйидаги сўзини эслатмоқчиман: “Бунинг сабаби улар Аллоҳ нозил қилган китобни ёмон кўрдилар. Шу боисдан Аллоҳ уларнинг қилган амалларини бекор қилди” (Муҳаммад: 9). Қуръонда айтилган ҳукмларни ёмон кўришимиз қилган амалларимизнинг кўкка совурилишига сабаб бўлар экан. Шунинг учун Аллоҳ таоло айтган ҳукмларни қабул қилишга ўрганайлик. Биринчи хотин бўлиб теккан азиз ва муҳтарама опа-сингилларим, эр биринчи хотиннинг шахсий мулки эмаски, уни қизғансангиз. Сиз кундош деб қараётган аёл аслида сизга опа ёки сингил саналади. Бир ўйлаб кўринг, сизни биринчи хотин қилиб қўйган Зот уни биринчи хотин, сизни эса эрсиз қилиб қўйиши ҳам мумкин эди. Эрингиз бошқа аёлга уйланганини билиб қолсангиз эрингиздан уни талоқ қилишини талаб қилишдан олдин яхшилаб ўйланг, бу иш ҳаром экани, ҳаром иш ҳеч қачон: на дунёда ва на охиратда яхшилик келтирмаслигини унутманг. Шуни ҳам эсдан чиқармангки, Расулуллоҳ соллаллоҳу алайҳи ва саллам у аёлни кундош эмас сингил деб атадилар, ўз сингилингизга зулм қилманг. Тўғри, бир қараганда кўпхотинлик қийин ва машаққат бўлиб кўринади. Лекин масалага чуқурроқ ёндашсак, шунга амин бўламизки, кўпхотинлик жамиятда аёллар ҳуқуқи поймол қилинишининг олдини оладиган энг муҳим омиллардан саналади. Бунга бугунги кунимизда тобора амин бўлиб бормоқдамиз. Чунки эрдан чиққан аёл эрсиз танг аҳволларга тушиб қолиши, хусусан, фарзанди билан эридан ажрашган аёлларни ҳеч ким ўз никоҳига олмаслиги ожизаларга зулм қилаётган худбин “эркак”ларнинг ишини янада қулайлаштиради.\nБугунги кунимизда аёлларнинг сони эркакларникидан ортиб кетганига мағрурланиб, ожиза муслималарга зулм қилаётган ака-ука биродарлар, шуни аниқ билингки, бизнинг бугун қилган ишларимиз фарзандларимиз учун келажакдаги муҳит ўзгаришига сабаб бўлади. Бир аёлга уйланиб, фарзандли бўлганидан кейин уни қўйиб юбориш билан таҳдид қилиб, унга зулм қилиш нафақат мусулмон, балки ҳар қандай эркак кишига ҳам ярашмайдиган ишдир. Никоҳингиздаги аёл аслида бировнинг кўз қорачиғидек асраб-авайлаб тарбиялаган қизи, унга зулм қилишдан олдин сиз дунёларга алишмайдиган ўз қизингизга “куёв тўрангиз” зулм қилса, қай аҳволга тушушингизни ҳам бир кўз олдингизга келтиринг.\nЖамиятда кўпхотинликка қарши курашиб, уни йўқотишга ҳаракат қилаётганларга келсак, эрсизликдан қийналгани боис иффатини йўқотаётган аёлларимиз, ота тарбиясини кўрмай улғайиб, ёмон йўлларга кириб кетаётган ёшларимиз учун ким қанча ҳисса қўшган бўлса, эртага Аллоҳ ҳузурида шу ҳиссасига яраша жазосини олади. Аллоҳ таоло ҳаммамизни ўз динида мустаҳкам турадиган, бу диннинг барча ҳукмларига рози бўлиб амал қиладиган бандалари қаторида қилсин!\n Ўз замонасида Басрадаги энг ката олимлардан саналган тобеинлардан. Ҳижрий 93 йилда вафот этган.\nAvvalgi maqola2-дарс. Собитқадамлик (Шайх Содиқ Самарқандий)\nKeyingi maqola Умра ибодати асносида қилинадиган дуо ва зикрлар\nmusilmon 03/07/2016 00:10\nbuni bilmagan ekanman kotta rahmat\nЛукмон 12/09/2017 07:36\nЛукмон 12/09/2017 18:20\nажойип менга йокти


Холанд учун курашда икки фаворит номи ошкор бўлди\n2 декабрь, 2021, 16:35\nТеглар:Эрлинг Холанд | Манчестер Сити | ПСЖ\nТўпурарнинг бозори қайнай бошлади\n“Боруссия” ёзги трансферлар вақтида асосий тўпурари Эрлинг Холандни сақлаб қола олмайди. Мино Райола ўз мижозига ажойиб шартнома тузиб берган. Унга кўра, 2022 йилнинг ёзида исталган клуб норвегиялик тўпурарни 75 миллион еврога харид қилиши мумкин.\nБироқ, бу бир қарашда осон ва арзон кўринади. Холандни оладиган жамоа аген лик хизматлари учун Мино Райолага 40 миллион евро, футболчининг отасига 20 миллион евро гонорар ҳам тўлаш керак. Бундан ташқари, Эрлинг дунёдаги энг катта маош оладиган футболчилардан бирига айланиши шарт.\nМутахассислар ҳар қандай гранд клублар ҳам бу талабларни бажара олмаслигини таъкидламоқда. Уларнинг фикрича, моливий имкониятлардан келиб чиқиб, 21 ёшли ҳужумчи учун курашда ПСЖ ва “Манчестер Сити” фаворит ҳисобланади.\nШунингдек, “Челси” хўжайини Роман Абрамович ҳам Холандни олиб келиш учун пулни аямаслигини билдирган.\n"Манчестер Сити" аргентиналик ҳужумчини сотиб олмоқчи\n"The Best-2021": Йил рамзий жамоаси билан танишиб чиқинг!\nМино Райола: Холанд мана шу иккита жамоадан бирига аниқ ўтади


14:41 / 12.10.2018 5171 pdf Ўқиш режими + -\nСуннат Қуръони карим билан чамбарчас боғлиқ. Шу боис Суннат тарихи ҳам Қуръони карим ва Ислом тарихи билан бирдир. Биз эса Суннатни илм сифатида шаклланиш тарихидан бошлаб ўрганамиз.\nАллоҳ таоло Муҳаммад соллаллоҳу алайҳи васалламга Қуръон каримнинг биринчи оятларини нозил қилиб, у зотни охирги Пайғамбар, деб эълон қилди. Муҳаммад соллаллоҳу алайҳи васалламнинг пайғамбар эканларига иймон келтирмаган одам мўмин бўла олмаслиги узил-кесил ошкор бўлди. Мўминларнинг у зотга эргашишлари ва иқтидо қилишлари лозиму лобуд бўлди. Юқорида зикр қилинганидек, бу ҳақиқатни Аллоҳ таоло Қуръон каримда қайта-қайта таъкидлади. Исломнинг биринчи кунидан бошлаб, мўмин-мусулмонлар каттаю кичик ҳар бир нарсани ўз пайғамбарларидан ўргана бошладилар. Улар у зотдан илоҳий дастур бўлган Қуръон карим оятларидан тортиб, то оддий таҳорат қилишгача бўлган ҳамма нарсаларни аста-секин қабул қилиб олар эдилар. Шунинг учун ҳам Муҳаммад соллаллоҳу алайҳи васалламнинг муборак ҳаётларининг бирор лаҳзаси ҳам саҳобаи киромларнинг диққат-эътиборларидан четда қолмас эди.\nЧунки у зотнинг муборак оғизларидан чиққан ҳар бир сўз, ўзларидан содир бўлган ҳар бир ҳаракат шариат ҳукми, ўрнак, шахсий мисол, ҳикмат, насиҳат ва кўрсатма сифатида қабул қилинарди. Инсоният тарихида ҳаёти энг тўкис, очиқчасига, оммавий равишда ва кўпчилик томонидан ўрганилган яккаю ягона шахс Муҳаммад соллаллоҳу алайҳи васалламдирлар. У зоти бобаракотнинг, ҳатто ўта нозик ва хос ҳаётлари ҳам бутун икир-чикирлари билан тўлалигича ўрганилиб, ривоят қилингандир.\nШунинг учун ҳам саҳобаи киромлар Пайғамбаримиз соллаллоҳу алайҳи васалламнинг ортларидан узлуксиз бирга юришар ва у зотдан содир бўлган ҳар бир нарсани ўта аниқлик билан ёдлаб олишар ва ривоят қилишарди. Ҳатто зарур иш ёки юмушлари чиқиб қолган кезларда бошқа кишиларни Пайғамбаримиз соллаллоҳу алайҳи васаллам ҳузурларида қолдириб, у зотдан содир бўлган нарсаларни яхшилаб ўзлаштириб олишни илтимос қилар эдилар. Қайтиб келганларидан сўнг эса дарҳол ўзлари йўқ пайтда Муҳаммад соллаллоҳу алайҳи васалламдан содир бўлган гап, иш, амални тайинлаб кетган одамларидан сўраб, билиб олар эдилар. Ҳазрати Абу Бакр Сиддиқ розияллоҳу анҳунинг ўз қўшнилари билан келишиб, навбат билан Пайғамбаримиз соллаллоҳу алайҳи васаллам ҳузурларида турганликлари у кишининг ўзидан ривоят қилинган.\nШу тариқа Пайғамбаримиз соллаллоҳу алайҳи васалламдан содир бўлган заррача нарса ҳам саҳобаларнинг эътиборларидан четда қолмаган. Буни душманлар ҳам тан олганлар. Худайбия ҳодисасида мушриклардан вакил бўлиб, Пайғамбаримиз ҳузурларига келганлардан биттаси ўз қавмига қайтиб бориб: «Аллоҳга қасамки, ҳеч кимни биров Муҳаммаднинг шериклари ҳурмат қилгандек ҳурмат қилмайди. У туфласа, туфуги ерга тушмаяпти. Саҳобалари қўллари билан илиб олмоқдалар», деган. У зот муборак сочларини олдирганларида, саҳобалар бирор толани ҳам ерга туширмай, бўлишиб олганлар. Ҳаттоки бир тола сочи ерда қолмаган зотнинг гап-сўзлари, ваъз-насиҳатлари, ҳукму васиятлари ерда қолармиди?! Уларнинг ҳаммаси катта эътибор ва аниқлик билан қабул қилиб олинган ва омонат ила келажак авлодларга етказилган.\nЯна шуни ҳам таъкидлаш лозимки, саҳобаи киромлар Пайғамбаримиз соллаллоҳу алайҳи васалламдан содир бўлган нарсаларни ҳойи ҳавас, гап-сўз учун қабул қилмаганлар. Улар энг аввало бу нарсаларга амал қилишни кўзлаганлар. Қолаверса, бошқаларга етказиб, уларни ҳам амалга чорлашни мақсад қилганлар. Бунга биргина мисол келтирамиз.\nҚози Иёз ва Ибн Саъид раҳматуллоҳи алайҳимлар Абу Саъид ал-Худрий розияллоҳу анҳудан қилган ривоятда қуйидагилар айтилади:\n«Расулуллоҳ соллаллоҳу алайҳи васаллам ўз саҳобалари билан намоз ўқиб туриб, кавушларини ечиб, чап тарафларига қўйдилар. Буни кўриб, одамлар ҳам кавушларини ечдилар. Намозни ўқиб бўлиб, у зот:\n«Нима учун кавушларингизни ечдингиз?» дедилар. Улар:\n«Сиз кавушингизни ечганингизни кўриб», дейишди. У зот соллаллоҳу алайҳи васаллам:\n«Менга Жаброил уларда нопоклик борлигининг хабарини берди», дедилар».\nАслида нопоклик Пайғамбар алайҳиссаломнинг кавушларида эди. Шунинг учун Жаброил алайҳиссалом у зотга кавушларини ечиб қўйишни хабар қилган эдилар. Бошқаларнинг кавушларини ечишларига зарурат йўқ эди. Аммо саҳобаларнинг Пайғамбар соллаллоҳу алайҳи васалламга иқтидо қилиш истаклари ғоятда кучли бўлганлигидан «Модомики, Расулуллоҳ кавушларини ечдиларми, биз ҳам ечишимиз лозим», деб, шундай қилдилар. Бу оддий бир мисол, холос. Саҳобаи киромларнинг ҳаётлари бу каби иқтидонинг олий намуналарига тўладир.\nШундай қилиб, Пайғамбаримиз соллаллоҳу алайҳи васалламнинг суннатларини англаб, бошқаларга ривоят қилиш у кишининг ҳаётлари давомидаёқ бошланган эди. Саҳобалар бир-бирларига, айниқса, катта саҳобалар кичикларига Пайғамбаримиз соллаллоҳу алайҳи васалламнинг суннатларини оқизмай-томизмай, ривоят қилганлар. Саҳобалардан эса улардан кейинги мусулмонлар авлоди – тобеъинлар қабул қилиб олганлар.\nСаҳобаларнинг баъзилари Пайғамбаримиз соллаллоҳу алайҳи васалламнинг суннатларини кўплаб ривоят қилиш билан машҳур бўлганлар. Абу Ҳурайра розияллоҳу анҳунинг энг кўп ҳадис ривоят қилган саҳоба эканлари ҳаммага маълум. У кишидан кейинги ўринда Оиша онамиз розияллоҳу анҳо турадилар. Шунингдек, тўрт рошид халифалар – ҳазрати Абу Бакр Сиддиқ, ҳазрати Умар, ҳазрати Усмон ва ҳазрати Али розияллоҳу анҳумлар, Абдуллоҳ ибн Умар, Абдуллоҳ ибн Масъуд, Анас ибн Молик каби саҳобалар ҳам кўп ҳадис ривоят қилиш билан ном чиқарганлар.\nШу давр ҳақида яна бир нарсани таъкидлаб ўтмоғимиз лозим. Пайғамбаримиз соллаллоҳу алайҳи васаллам вақтларида, тўрт халифалар даврида, то юзинчи ҳижрий санагача ҳадисларни ёзиб қўйиш расмий равишда йўлга қўйилмаган. Чунки Пайғамбаримиз соллаллоҳу алайҳи васаллам: «Мендан Қуръондан бошқани ёзманглар», деганлар. Шунинг учун расмий равишда Қуръон каримни ёзишга алоҳида эътибор берилган. Аммо бу, ҳадис умуман ёзилган эмас, деган маънони ифода этмайди. Кишилар хусусий равишда ўзлари учун Пайғамбаримиз соллаллоҳу алайҳи васалламнинг суннатларини ёзиб юришган.\nАммо ёзганлар ҳам, ёзмаганлар ҳам ҳадисларни ўта аниқлик билан ривоят қилишни ўзларининг муқаддас бурчлари деб билар эдилар. Бирорта ҳадисни аниқлаш учун ҳар қанча оғир меҳнатдан, узоқ сафардан ҳам қочмас эдилар.\nИмом Бухорий Уқба ибн Ҳорисдан қилган ривоятда қуйидагилар айтилади: «Бир аёл Уқба розияллоҳу анҳуга «Мен сени ҳам, хотинингни ҳам эмизганман», дебди. Шунда Уқба дарҳол уловини миниб, Маккадан Мадинага қараб йўлга чиқибди. Расулуллоҳ соллаллоҳу алайҳи васалламнинг ҳузурларига келиб, билмасдан, эмикдош синглисига уйланиб қўйган, кейин эса эмизган шахс хабар берган одамнинг ҳукми ҳақида сўраган. Шунда Расулуллоҳ соллаллоҳу алайҳи васаллам: «Қандай гап?! Бунинг ҳукми айтилган-ку!» деб, икковларини ўша заҳоти ажратдилар. Сўнгра аёл бошқа эрга тегди».\nЎша вақтда Маккадан Мадинага боришнинг ўзи осон бўлмаган. Неча кунлаб машаққатли сафар қилиш зарур бўлган. Лекин саҳобаларнинг ҳар бир нарсада Ислом ҳукмига амал қилиш рағбатлари, ҳар бир нарсани Пайғамбар соллаллоҳу алайҳи васалламдан сўрашга бўлган қизиқишлари ҳамма нарсадан устун турган.\nСаҳобалар нафақат ҳадисларни ўрганишни, балки ўргатишни ҳам ўз бурчлари, деб билар эдилар. Чунки Ислом таълимоти, Пайғамбар соллаллоҳу алайҳи васалламнинг кўрсатмалари шу эди.\n«Менинг гапимни эшитиб, ёд олиб, сингдириб, сўнгра эшитганидек қилиб адо этган одамни Аллоҳ неъматлантирсин», деганлар.\nИмом Ибн Абдул Барр Абу Бакр розияллоҳу анҳудан ривоят қилган ҳадисда эса Пайғамбаримиз соллаллоҳу алайҳи васаллам:\n«Огоҳ бўлингиз! Сиздан ҳозир бўлганлар ғойибларга етказсин», деганлар.\n«Ким илмни беркитса, оловдан бўлган юган билан юганланади», деганлар.\nШунинг учун ҳам Пайғамбаримиз соллаллоҳу алайҳи васалламнинг суннатларини билган саҳобалар уларни бошқаларга етказишга астойдил ҳаракат этар эдилар. Шу билан бирга, улар ўта аниқлик билан ривоят қилаётганларига ишончлари комил бўлсагина бу ишга журъат этар эдилар. Акс ҳолда, ҳадис ривоят қилишдан ўзларини тияр эдилар. Чунки Пайғамбаримиз соллаллоҳу алайҳи васаллам Имом Муслим Абу Ҳурайра розияллоҳу анҳудан ривоят қилган ҳадисда:\n«Кишига ҳар бир эшитган нарсасини гапираверишнинг ўзи гуноҳ учун етарли», деган эдилар. Яъни эшитган нарсасини орқа-олдига қарамай, гапиравериш гуноҳга олиб боради, деганлар. Ҳар бир нарсани эшитгандан сўнг яхшилаб аниқлаб, кейин гапириш керак.\nСаҳобалардан Зубайр ибн Авом розияллоҳу анҳу ҳадисни оз ривоят қиладиган кишилардан эдилар. Имом Бухорийнинг ривоят қилишларича, Зубайр розияллоҳу анҳуга ўғиллари Абдуллоҳ ибн Зубайр розияллоҳу анҳу:\n«Фалончи-пистончиларга ўхшаб, Расулуллоҳ соллаллоҳу алайҳи васалламдан ҳадис ривоят қилганингизни эшитмайман», дебди. У:\n«Мен у зот соллаллоҳу алайҳи васалламдан ажраганим йўқ-ку, лекин: «Ким мендан ёлғон гап айтса, дўзахдаги ўрнини тайёрлайверсин», деганларини эшитганман», деган экан.\nЯъни Зубайр ибн Авом розияллоҳу анҳу ҳадис ривоят қилишда бирор ноаниқликка йўл қўйиб, гуноҳкор бўлиб қолишдан қўрққанлар.\nСаҳобалардан Зайд ибн Арқам розияллоҳу анҳуга: «Ҳадис айтиб беринг», дейилса, «Ёшимиз улғайди. Эсдан чиқарадиган бўлиб қолдик. Расулуллоҳдан ҳадис ривоят қилиш қийин нарса», дер эдилар.\n«Абу Мусо розияллоҳу анҳу эшик ортидан туриб, Умар розияллоҳу анҳуга уч марта салом берди. Унга изн бермаган эди, қайтиб кетди. Умар унинг ортидан одам юбориб:\n«Ана шунга ҳужжат келтирасан, бўлмаса кунингни кўрсатаман», деди. Биз ўтирган эдик, Абу Мусо ранги ўчган ҳолда ҳузуримизга келди. Биз унга:\n«Бирортангиз (шу ҳадисни) эшитганмисиз?» деди. Биз:\n«Ҳа, ҳаммамиз эшитганмиз», дедик. (Саҳобалар) у билан бир кишини юбордилар. Ўша одам бориб, хабар берди».\nАлбатта, бу ҳадисни ҳазрати Умарнинг ўзлари ҳам яхши билар эдилар. Лекин сиёсат учун, одамлар ҳадис ривоят қилишдек масъулиятли ишни осон санаб, эътиборсиз бўлмасликлари учун шундай қилганлар. Шунинг учун ҳам воқеа бўлиб ўтганидан кейин Абу Мусо розияллоҳу анҳуга:\n«Мен сени бирор нарсада айбламоқчи эмасман. Аммо Расулуллоҳ соллаллоҳу алайҳи васалламнинг ҳадислари ўта аниқ бўлиши лозимлигини билдириб қўймоқчи эдим», деганлар.\nКўриниб турибдики, бир одам ким бўлишидан қатъи назар, ҳадис эшитганини даъво қилса, ундан бунинг исботи учун гувоҳ кўрсатиш сўралган. Яъни ўша ҳадисни бир киши эмас, кўп киши эшитган бўлиши шарт қилиб қўйилган.\nШундай қилиб, Пайғамбаримизнинг ҳадислари улкан иноят билан сақланиб, ёдланиб, ривоят қилиб келинди. Бунда саҳобаи киромларнинг хизматлари ғоятда катта бўлди. У зотлар Пайғамбаримиз соллаллоҳу алайҳи васалламнинг тириклик пайтларида бу ишга қандай аҳамият берган бўлсалар, у зотнинг вафотларидан кейин ундан ҳам кўпроқ эътибор бера бошладилар. Шу ўринда яна бир мисол келтирамиз:\n«Менга маълум бўлишича, сен Расулуллоҳ соллаллоҳу алайҳи васалламдан зулм қилганлар муомаласи ҳақида мен эшитмаган ҳадисни эшитган экансан. Ўша ҳадисни эшитгунча мен ўлиб қоламанми ёки сен ўлиб қоласанми, деб қўрқиб келдим», дедим. У ҳадисни айта бошлади...»\nҲазрати Умар розияллоҳу анҳу ўз халифалик вақтларида саҳобаларга Мадинаи Мунавварадан кўчиб, чиқиб кетишга рухсат бермас эдилар. Доимий яшаш жойлари Мадина эди. Шунинг учун ҳадис ўрганмоқчи бўлганлар Мадинаи Мунавварага келишарди.\nҲазрати Усмон розияллоҳу анҳунинг даврларида саҳобаи киромлар турли юртларга, шаҳар-қишлоқларга кўчиб кетдилар. Ўша ердаги одамлар улардан ҳадисларни ўргана бошладилар. Шу билан бирга, Ислом давлатининг чегараси ҳам тезлик билан кенгайиб борди. Турли халқлар, динлар, мазҳаблар, миллат ва элатлар вакиллари Исломни қабул қилдилар. Албатта, уларнинг ёдлаш қобилияти, араб тилини билиш даражаси, эътиқоди ва бошқа омиллари саҳобаи киромлар даражасида эмас эди. Бунинг устига, уларнинг орасида турли ғаразгўй кишилар ҳам бор эди.\nҚолаверса, сиёсий фитналар чиқиб, турли жанжаллар бошланди. Хилма-хил фирқалар юзага келди. Орада ҳам қуролли, ҳам фикрий, ҳам даҳанаки жанглар авж олди. Маълумки, тарафкашлик, гуруҳбозлик бор жойда, мутаассиблик бор жойда ўз тарафдорларини қўллаш учун ҳеч нарсадан қайтилмайди. Бундай пайтда мустақийм қолиш жуда ҳам қийин. Ҳар ким, ҳар тараф ўзининг ҳақлигини исботлаш учун тўғри-нотўғри барча чора-воситаларни ишга сола бошлайди. Ўша пайтдаги оммавий ҳаёт диний ҳаётдан иборат бўлгани учун ҳар ким ўзини диндор кўрсатишга, ўзининг қилаётган ишига, айтаётган гапига Қуръон ва Суннатдан далил келтиришга уринар эди. Шу услуб билан кўпчиликнинг эътиборини ўзига тортар ва хайрихоҳлигини уйғотишга уринар эди. Албатта, ҳақиқат икки хил бўлмайди. У битта бўлганлиги учун ҳамиша талашаётган икки томондан бири ҳақ, иккинчиси ноҳақ бўлаверади. Ана шундай ҳолатда ноҳақ томон Қуръонни ботил таъвил қилишга ва ичидан тўқиб чиқарган гапни ҳадис деб, ёлғон даъво қилишга ўта бошлайди. Айниқса, бундай ишларда яҳудий Абдуллоҳ ибн Сабаъ каби Исломни бузиш мақсадида ўзини мусулмон қилиб кўрсатиб юрган кишилар тинчимадилар.\nУламоларимиз Пайғамбаримиз соллаллоҳу алайҳи васалламдан содир бўлмаган нарсани ҳадис деб тақдим этишни «ҳадис вазъ қилиш (қўйиш)» дейдилар. Сохта ҳадисни эса «мавзуъ (сохта, тўқилган) ҳадис» деб атайдилар. Ана ўша мавзуъ (сохта) ҳадисларнинг пайдо бўлишига қуйидаги омиллар сабаб бўлган:\n1. Сиёсий ихтилофлар. Бу борада Рофиза мазҳабидагиларнинг сохта ҳадис айтишда ҳаддан ошганликлари алоҳида таъкидланади.\n2. Зиндиқлик. Яъни зимдан Ислом динига ва давлатига қарши кураш олиб борувчи ҳаракат томонидан ҳадис тўқиш.\n3. Қавмига, қабиласига, тилига, юртига ва имомига мутаассиб бўлиш. Бунда ҳар ким ўз қавмини, қабиласини, тилини, юрти ва имомини мақтаб, бошқаларни ёмонлаб, сохта ҳадис тўқийди.\n4. Қиссачилик ва ваъзхонлик. Баъзи бир жоҳил кишилар одамларни оғзига қаратиб, шуҳрат қозониш мақсадида турли нарсаларни тўқиб, уларни ҳадис деб даъво қиладилар.\n5. Фиқҳий ва эътиқодий мазҳаблардаги ихтилофлар. Бунда ҳам ўз мазҳаби ҳақ, тўғри эканини исбот қилиш мақсадида сохта ҳадис тўқийдилар.\n6. Жоҳил кишиларнинг динга хизмат қиламан деб уринишлари оқибатида тўқилган ҳадислар.\nАна шундай бир пайтда Пайғамбаримиз соллаллоҳу алайҳи васаллам Суннатларининг поклигини сақлаб қолиш, унга сохта нарсаларни аралаштириб юбормаслик масаласи кўндаланг бўлди. Ҳадис билан таниш кишилар учун ҳақиқий ҳадис билан сохтасини фарқлаб олиш қийин эмас эди. Аммо авом халқ, янги мусулмон бўлганлар ва келажак авлод учун Пайғамбаримиз соллаллоҳу алайҳи васалламнинг Суннатларини асл ҳолида етказиш зарурроқ эди.\nБуни эса омма учун ҳадис китоблари ёзиш билан амалга ошириш мумкин эди. Аср бошида Қуръондан бошқа нарсани расмий равишда ёзмаслик давлат сиёсати бўлса, энди ўша вақтдаги омиллар ўзгарган, ҳадис билан Қуръон аралашиб кетмасин, деган эҳтиёткорликка ҳожат қолмаган, Қуръон карим ёд олиниб, ўрганиб бўлинган эди.\nҲазрати Усмон даврларида Қуръон каримни мусҳафларга ёзиб, улардан расмий нусхалар кўчириш ҳам илмий асосда йўлга қўйилди. Энди ҳадисларни расмий равишда ёзиб, эҳтимом беришни давлат сиёсатига айлантириш давр талаби бўлиб қолган эди.\nМана шу ишни тобеъинлар амалга ошира бошладилар. Чунки тобеъинлар саҳобаларни кўрган мусулмонлар авлоди бўлиб, уларнинг ичида бу ишга лаёқатли кишилар кўп эди. Улар саҳобаи киромларнинг мухлис ва вафодор шогирдлари сифатида улардан Пайғамбаримиз соллаллоҳу алайҳи васалламнинг Суннатларини тўлалигича, соф ҳолида қабул қилиб олган эдилар. Тобеъинлар ичида Саъид ибн Мусаййиб, Ато ибн Абу Рабоҳ, Қатода, Товус, Ҳасан Басрий, Ибн Шиҳоб аз-Зуҳрий каби кишилар улкан муҳаддислар сифатида машҳур бўлганлар.\nБиринчи ҳижрий аср охирида халифалик қилган, кўпчилик томонидан бешинчи рошид халифа деб тан олинган Умар ибн Абдулазиз Ибн Шиҳоб аз-Зуҳрийдан ва бошқа муҳаддислардан омма учун ҳадис китоби ёзишни сўради. Ибн Шиҳоб аз-Зуҳрий содда қилиб, бир китоб таълиф қилди. Бошқалар ҳам унга эргашдилар. Расмий равишда ҳадис китоблар ёзиш шундан бошланди.\nУшбу муборак ва масъулиятли вазифага алоҳида ҳимматли уламолар бел боғлаб, енг шимариб, ишга тушдилар. Улар Пайғамбаримиз соллаллоҳу алайҳи васалламнинг суннатларини ишончли, адолатли ривоятлардан олишни, Суннати набавийя пок, соф эканини исбот этишни ўз олдиларига вазифа қилиб қўйдилар. Шу билан бирга, улар сохта ҳадислар ва уларни тўқиганларни фош қилишни ҳам кўзлаб, иш олиб бордилар. Улар бу мақсадга эришиш йўлида инсоният тарихида мисли кўрилмаган улкан ва нозик, ишончли ва покиза илмий иш олиб бордилар.\nМуҳаддис уламоларимизнинг бу илмий жасоратлари бир неча илмларга, жумладан, бугунги кунда бутун дунёда умуминсоний илмлар деб аталаётган илмларга асос бўлди. Ҳадиснинг ҳақиқийлигини, унинг Пайғамбаримиз соллаллоҳу алайҳи васалламдан содир бўлганлигини исбот қилиш учун у бир қанча синовлардан ўтиши зарур экани шарт қилиб қўйилди.\n14:29 / 12.10.2018 2610\n17:02 / 12.10.2018 2923\n8342 06:36 / 02.08.2018\n3735 14:10 / 09.01.2019\n2805 21:10 / 20.03.2019\n2159 13:00 / 17.06.2020


Ўзбекистон-Тожикистон: Чорак аср деганда илк парвоз - BBC O'zbek\nҲаво йўли орқали икки давлат пойтахтини қайта бир-бирига боғлаган илк парвозни Тожикистоннинг "Сомон Эйр" ҳаво ширкати амалга оширган.\nТожикистон учоғи бугун тушга яқин Тошкентга бориб қўнган.\nРасмий хабарларга кўра, бу - техник рейс бўлган.\nБу икки қўшни давлат ўртасидаги мунтазам парвозлар эса, 20 февралдан бошланади.\nАммо ҳозирча ҳафтасида бир марта - ҳар душанба кунлари амалга оширилади.\nШу йил март ойи охиридан бошлаб эса, "Сомон Эйр" Душанбедан Тошкентга амалга ошираётган рейслар сони яна биттага кўпаяди.\nЎзбекистон пойтахтига бориш истагида бўлган йўловчилар пайшанба кунлари ҳам бу ҳаво ширкати хизматидан фойдаланишлари мумкин бўлади.\nАён бўлишича, кейинчалик Тожикистондан Ўзбекистоннинг бошқа шаҳарларига ҳам парвозлар уюштириш режаси йўқ эмас.\n"Тарихий парвоз"ни амалга оширган учоқнинг дастлабки йўловчилари асосан ҳаво ширкати масъулларининг ўзлари бўлишган.\nУлар билан бирга Тошкенга бир гуруҳ журналистлар ва 14 нафар оддий тожикистонликлар ҳам учишган.\nЖаъми йўловчиларнинг сони 50 дан ортиқ бўлган.\nХабарларга кўра, улар пойтахт Тошкентда тўғридан-тўғри ўзаро парвозларни тўлиқ қайта йўлга қўйиш билан боғлиқ қолган расмиятчиликларни ҳал этиб олишади.\nУчоқ ортга - Тожикистон пойтахтига маҳаллий вақт билан кечки соат 18:00 дан қайтади.\nДушанбедан Тошкентга парвозлар маҳаллий вақт билан эрталабки соат 10:00 да амалга оширилади.\nПарвоз вақти эса, 45 дақиқани ташкил этади.\nАввалроқ бир томонлама чипта нархининг 1164 сомоний ($140 доллар) бўлиши айтилган.\nТўғридан-тўғри ҳаво парвозларининг қайта йўлга қўйилиши ва ҳафтасига икки марта амалга оширилиши ҳар икки давлат фуқаролари учун сафар машаққатларини анча енгиллаштириши кутилмоқда.\nАммо учоқ чиптаси қиймати аллақачон оддий тожикистонликлар орасида яхшигина норозиликларга ҳам сабаб бўлиб улгурган.\nУлар турли интернет нашрлари ва ижтимоий-мулоқот тармоқларида қолдирган фикрларида бу каби қийматдан ўз тушунмовчиликларини изҳор этишган.\nҚандай қилиб бу икки қўшни давлат ўртасидаги бор-йўғи 45 дақиқалик парвоз учун чипта қиймати "бу қадар қиммат" бўлиши мумкинлигини ақлларига сиғдира олмаётганликларини айтишган.\nТаъкидлаш жоиз, қарийб чорак асрлик вақт давомида бу икки қўшни давлат ўртасида ҳаво ва автобус қатнови бўлмаган.\nТожикистондаги сўнгги фуқаролар уруши ва икки давлат ўртасида вужудга келган сиёсий тангликлар боис, тўғридан-тўғри парвозлар 1993 йилда тўхтатиб қўйилган.\nТомонлар ҳаво парвозларини ўтган йил ноябрь ойида, Ўзбекистон марҳум президенти Ислом Каримовнинг ўлимидан икки ойча ўтиб, келишиб олишган.\nРасмий Тошкент томонидан ўтган бир неча ойнинг ўзида бу йўлда қатор ижобий қадамлар қўйилган, аммо Ўзбекистон ва Тожикистон ўртасида амалда бўлган виза тизими ҳалича бекор қилинмаган.\nЎтган ой ўрталарида "Ўзбекистон ҳаво йўллари" авиаширкати Бош директори Валерий Тян ўзлари ҳам тез орада Тожикистонга парвозларни йўлга қўйиш истагида эканликларини маълум қилган.\n"Сомон Эйр" жорий пайтда пойтахт Душанбедан дунёнинг қатор давлатлари: Германия, Бирлашган Араб Амирликлари, Туркия, Хитой, Россия ва Қозоғистонга ўз парвозларини муваффақиятли равишда амалга ошириб келади.\nТожикистоннинг бу ҳаво ширкати ўз ихтиёрида "Боинг 737-300, -800 ва -900" каби йўловчи ташувчи қатор замонавий учоқларга эга.\nТожикистонлик ёзувчининг Тошкент-Ленинобод парвозлари ҳақида хотираси: "Йигирма дақиқада уйга етардик..."\nТошкентда ӯқиб юрган пайтимда Тошкентдан Ленинободга самолёт -учоқда бориб келардим. Агар учоқнинг ӽавога кӯтарилиши ва ерга қӯниш вақтини ҳисобга олмаса, йигирма дақиқада манзилга етардик. Чипта нархи ӽам қиммат эмас эди. Тӯрт сӯм. Биз талабалар учун чиптанинг ярим нархи олинарди. Яъни Тошкентдан уйга - Хўжандга борадиган бӯлсам, 2 сӯмга чипта сотиб олардим.\nӮша пайтлар Ленинобод - Тошкент йӯналишида кӯпроқ Ан-24 самолёти парвоз қиларди. Гарчи шовқини бирмунча кучлироқ бӯлса-да, у ӯз даврининг ишончли учоқларидан бири эди.\nТошкентда ӽам, Ленинобод, яъни ӽозирги Хўжандда ӽам аэропорт, яъни қӯналғага кириб чиқиш жуда осон эди. Чиптангиз ва ӽужжатингиз бӯлса, бӯлгани, назоратчилар уни бирров кӯришарди-да, ӯтказиб юборишарди. Мен бирон йӯловчини узоқ ушлаб қолишганини кӯрган эмасман.\nЛенинободдан Тошкентга, Тошкентдан Ленинободга кунига уч мартадан самолётлар парвоз қиларди. Эрталаб, тушда ва кечқурунлари. Кӯпинча одамлар қайтиш чипталарини ӽам сотиб олиб, тонгда самолётга чиқиб, Тошкентда ишларини битиришгач, кечқурунги рейсда қайтиб келишарди.\n1981-йилда Москвадан уйга қайтаётиб, Москва-Ленинобод самолётидан қолиб кетибман. Москвадан Домодедовога таксида борган бӯлсам-да, кечикибман. Ӯша куни Ленинободга бошқа рейс йӯқ. Суриштирсам, Тошкентга самолёт бор экан ва бахтимга чипта ӽам бор экан. Хуллас, кечикканим учун жарима пулини тӯлаб, Тошкентга чипта сотиб олдим. Тошкентга етиб олганимиздан сӯнг, вокзал томонга жӯнадим. Кечки поездда Ленинободга етиб бордим. Гарчи беш-олти соат ӯтмасдан Ленинобод вокзалига тушган бӯлсам-да, поезд жуда имиллаб юргандек туюлди. Чунки йигирма дақиқада Ленинободга етказиб қӯядиган самолётга ӯрганиб қолган эдим-да!\nТалабалик пайтимда поездга камдан-кам чиқардим. Поезд не, автобусда ӽам жуда оз кетардим. Бӯлмаса, ӯша пайтлари автобус Тошкентдан йӯлга чиқса уч соат деганда Ленинобод автовокзалига кириб борарди. Автобус чиптасининг нархи самолётникидан арзонроқ эди. Уч сӯм эллик тийин!\nЛенинободдан фақат Тошкентга эмас, балки Ӯзбекистоннинг бошқа шаӽарларига ӽам самолётларнинг мунтазам парвози йӯлга қӯйилганди. Навоийга, Самарқандга учадиган учоқлар ӽам йӯловчилар билан тӯла бӯларди.\nМен орадан 23 йилдан кӯпроқ вақт ӯтгандан кейин Душанбедан Тошкентга гарчи ӽозирча техник парвоз ӽисобланса-да, йӯловчи ташиш самолёти учганини эшитиб хурсанд бӯлдим. Бир мен эмас, жуда кӯпчилик бу хабардан қувонди. 20-февралдан бошлаб икки қӯшни мамлакат пойтахтлари орасида мунтазам парвоз йӯлга қӯйилар экан.\nКӯплар қатори менда ӽам янги бир умид пайдо бӯлди. Балки кӯп вақт ӯтмасдан Хўжанд ва Тошкент, Хўжанд ва Самарқанд ӯртасида йӯловчи ташиш самолётлари парвоз қила бошлар. Умидсиз шайтон дейдилар.


Газ ва электр энергияси қарздорлиги устидан назорат кучайтирилади – Газета.uz\nГаз ва электр энергияси қарздорлик ойлик маошлардан ушлаб қолинади, тармоққа қайта уланиш учун тўлов ЭКОИҲнинг 2 баробаригача оширилади.\n30 май 2017, 12:48 Сиёсат\nЎзбекистон Бош прокуратураси ҳузурида Мажбурий ижро бюроси тузилади. У энергия ресурслари учун тўловларнинг ўз вақтида ва тўлиқ ундирилишини, истеъмолчиларнинг қарздорлиги камайтирилишини таъминлашга жавобгар ҳисобланади. Янги хизмат электр, газ узатиш ва газ тақсимлаш тармоқларига ноқонуний уланиш, талон-торож ҳолатларини аниқлаш, бартараф этиш ва олдини олиш билан шуғулланади.\nБу каби чоралар Ўзбекистон Президентининг 29 майдаги электр энергияси ва табиий газ етказиб бериш ҳамда истеъмол қилиш соҳасида тўлов интизомини янада мустаҳкамлаш, шунингдек, ижро иши юритиш тизимини тубдан такомиллаштириш чора-тадбирлари тўғрисидаги фармонида кўзда тутилган.\nэнергия ресурслари етказиб берилиши ва истеъмолини ҳисобга олишнинг тўлиқлиги ҳамда ҳаққонийлиги, ҳисоб-китобларнинг ўз вақтида амалга оширилиши юзасидан текширишлар ўтказиш;\nетказиб берилган энергия ресурслари учун қарздорликни истеъмолчилар — юридик шахслар ва якка тартибдаги тадбиркорларнинг банк ҳисобрақамларидан сўзсиз ундириш ҳақида бажарилиши мажбурий бўлган инкасса топшириқномалари қўйиш;\nетказиб берилган энергия ресурслари учун ЭКОИҲнинг икки бараваридан кўп бўлмаган миқдордаги қарздорликни ходим — истеъмолчиларнинг иш ҳақидан ушлаб қолиш ҳақида иш берувчиларга бажарилиши мажбурий бўлган талабномалар юбориш;\nҲужжатда ҳисоб-китоб ҳамда энергия ресурслари учун қарздорлик мавжуд бўлган тақдирда, истеъмолчиларни тармоқдан узиш тартиблари аниқлаштирилди. Унга кўра, 2017 йил 1 июлдан бошлаб истеъмолчилар — жисмоний шахслар ҳар ойнинг 10 санасига қадар ўтган ойда истеъмол қилинган энергия ресурслари учун тўлиқ ҳисоб-китоб қилишлари шарт.\nЮридик ва жисмоний шахсларга энергия ресурсларини етказиб бериш 100 фоизлик олдиндан ҳақ тўлаш асосида амалга оширилади. Олдиндан ҳақ тўланмаган ҳолларда, мазкур истеъмолчиларга нисбатан электр ва газ тақсимлаш тармоқларидан тўлиқ узишгача бўлган чоралар кўрилади. Бунда электр ва газ тармоқларидан илгари узиб қўйилган шахсларни қайта улашда истеъмолчи — жисмоний шахслардан энг кам ойлик иш ҳақининг 2 баравари миқдорида, истеъмолчи — юридик шахслардан энг кам ойлик иш ҳақининг 10 баравари миқдорида тўлов қайта улашни амалга оширган ташкилот ҳисобига маблағларни ўтказиш орқали ундирилади.\nФармонда электр энергияси ва табиий газдан фойдаланишни ҳисобга олиш ва назорат қилишнинг автоматлаштирилган тизимини ҳамда бошқа замонавий ахборот-коммуникация технологияларини кенг жорий этишга қаратилган комплекс чора-тадбирлар назарда тутилди.\nХусусан, истеъмолчилар билан ўзаро ҳисоб-китобларнинг ҳолати ҳақидаги ҳаққоний маълумотларни берадиган ва электрон тўлов тизимлари билан интеграция қилинган Уй-жой коммунал, электр ва газ таъминоти хизматлари кўрсатишнинг ягона биллинг тизими ташкил этилади. Мазкур тизим истеъмолчиларга қарздорлик мавжудлиги тўғрисидаги маълумотларни электрон шаклда олиш ҳамда тўловларни амалга ошириш имконини беради.\n«Газета.uz» 6 800


Ўзбекистонда автомобиль нархи ошдими? UzAuto Motors маълумотга изоҳ берди – КУН УЗ\nГлавная / Иқтисодиёт / Ўзбекистонда автомобиль нархи ошдими? UzAuto Motors маълумотга изоҳ берди\nanvarj63 20.02.2020\tИқтисодиёт Comments Off on Ўзбекистонда автомобиль нархи ошдими? UzAuto Motors маълумотга изоҳ берди 37 Показы\n«Шу боис мазкур опцияларнинг белгиланган нархи автомобиль нархига қўшимча сифатида қўшилган. Яъни автомобиль нархи ўз-ўзидан эмас, қўшимча опция ўрнатилгани учун бироз ошган. Мазкур ҳолат дилер ва харидор ўртасида тузиладиган шартноманинг 2.4 бандида ҳам келтириб ўтилган», – дейилади маълумотда.\nПред. Шавкат Мирзиёев Эрдўған билан учрашди\nСледующая Эльмира Боситхонова янги лавозимга тайинланди